Diari Oficial de la Generalitat Valenciana


Sumari del DOGV 3223, del 16-04-1998 (1998/2803)

ORDRE d’1 d’abril de 1998, per la qual s’estableix el règim de subvencions a la realització d’auditories ambientals i avaluacions ambientals inicials per les empreses del sector industrial.
---------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3223

Data del DOGV
:   16-04-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/2803


Data del document
:   01-04-1998

Organisme emissor
:   Conselleria de Medi Ambient

Tipus de document
:   Ordre

Anàlisi jurídica

ORDRE d'1 d'abril de 1998, per la qual s'estableix el règim de subvencions a la realització d'auditories ambientals i avaluacions ambientals inicials per les empreses del sector industrial. [1998/A2803]
  
En l'àmbit de la política de medi ambient de la Unió Europea, el Reglament (CEE) 1.836/1993, del Consell, de 29 de juny, (DOCE núm. L 168 de 10.7.93), estableix un sistema comunitari, denominat «sistema comunitari d'ecogestió i ecoauditoria» o «sistema», que permet la participació voluntària de les empreses que desenvolupen activitats industrials, per a l'avaluació i millora dels resultats de les activitats industrials en relació amb el medi ambient i la facilitació de la corresponent informació al públic.
  
L'objectiu del sistema és promoure la millora contínua dels resultats de les activitats industrials en relació amb el medi ambient mitjançant:
  
- L'establiment i aplicació, per part de les empreses, de polítiques, programes i sistemes de gestió mediambientals en relació amb els seus centres de producció.
  
- L'avaluació sistemàtica, objectiva i periòdica del rendiment dels dits elements.
  
- La informació al públic sobre el comportament en matèria de medi ambient.
  
L'aplicació del sistema es configura sense perjudici de les actuals normes i els requisits tècnics nacionals o comunitaris en matèria de controls mediambientals, i sense perjudici de les obligacions a què estiguen subjectes les empreses en virtut dels dits requisits i normes.
  
A Espanya l'aplicació del sistema comunitari s'articula mitjançant el Reial Decret 85/1996, de 26 de gener, pel qual s'estableixen normes per a l'aplicació del Reglament (CEE) 1.836/1993.
  
Sense perjudici de l'aplicació directa i immediata del reglament comunitari, així com de la normativa bàsica estatal, aquesta ordre pretén fomentar la participació en el sistema de les empreses del sector industrial de la Comunitat Valenciana, subvencionant la realització d'auditories i avaluacions ambientals, l'aplicació de les quals pot proporcionar-hi avantatges d'estalvi de costos, millora de la imatge, compliment de la legislació ambiental i increment de la motivació dels treballadors en fomentar la integració i col·laboració d'aquests amb la política de l'empresa.
  
La Conselleria de Medi Ambient té les competències en matèria de medi ambient i correspon a la Direcció General de Qualitat Ambiental, entre d'altres funcions, l'impuls de l'adopció de tecnologies no contaminants per les empreses, la planificació i gestió de programes de subvencions per a la millora ambiental, de processos productius i el compliment de polítiques comunitàries en aquesta matèria.
  
Per això, a proposta de la Direcció General de Qualitat Ambiental, i fent ús de les atribucions que em confereix l'article 35 de la Llei 5/1983, de Govern Valencià, així com l'article 47.3 de la Llei d'Hisenda Pública de la Generalitat Valenciana aprovada pel Decret Legislatiu de 26 de juny de 1991, del Consell de la Generalitat Valenciana,
  
ORDENE
  
Primer
  
Convocar la concessió de subvencions per a la realització d'auditories ambientals i avaluacions ambientals per les empreses industrials que desitgen acollir-se al sistema de gestió ambiental, d'acord amb el Reglament CEE 1.836/1993.
  
Segon
  
Aprovar les bases per les quals es regirà aquesta convocatòria i les successives i que figuren com a annex I a aquesta ordre.
  
Tercer
  
Per a l'exercici 1998, l'import global màxim de les ajudes ascendirà a 16.489.222 de pessetes a càrrec de l'aplicació pressupostària 24.92.433.48.5, línia codi comptable 2.477, dels pressupostos de la Generalitat Valenciana per a 1998.
  
Per als exercicis següents, anualment es publicaran els imports màxims d'aquestes subvencions, així com les línies pressupostàries que les financen, tenint en compte els pressupostos de cada exercici.
  
Quart
  
En tot allò no regulat en aquesta ordre, caldrà ajustar-se al que disposa el Decret Legislatiu de 26 de juny de 1991, de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana.
  
DISPOSICIONS FINALS
  
Primera
  
Es faculta la directora general de Qualitat Ambiental per a dictar les disposicions necessàries per al desenvolupament i execució del que disposa aquesta ordre.
  
Segona
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
Tercera
  
Contra aquesta ordre, que posa fi a la via administrativa, es podrà interposar un recurs contenciós administratiu en el termini de dos mesos, a comptar des de l'endemà de la seua publicació, davant la Sala Contenciosa Administrativa del Tribunal Superior de Justícia de la Comunitat Valenciana. La interposició d'aquest recurs requerirà la comunicació prèvia a la Conselleria de Medi Ambient.
  
Tot això de conformitat amb el que disposen els articles 57 i 58 de la Llei Reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 1 d'abril de 1998
  
El conseller de Medi Ambient,
  
JOSÉ MANUEL CASTELLÁ ALMIÑANA
  
ANNEX I
  
Bases per les quals es regula la convocatòria de subvencions per a la realització d'auditories ambientals i avaluacions ambientals
  
Primera. Beneficiaris
  
Podran ser beneficiaris d'aquestes subvencions les empreses que desenvolupen, en un o diversos centres, una activitat industrial, entenent-se per tal tota activitat recollida en les seccions C i D de la classificació d'activitats econòmiques en la Unió Europea (codis NACE, Reglament (CEE) núm. 3.037/90 del Consell, de 9 d'octubre, relatiu a la nomenclatura estadística d'activitats econòmiques de la Comunitat Europea - DOCE núm. L 293, de 24.10.93), més les activitats relacionades amb la producció d'electricitat, gas, vapor i aigua calenta, i el reciclatge, tractament, destrucció o eliminació de residus sòlids o líquids.
  
Segona. Objecte i actuacions que s'han de realitzar
  
Serà objecte d'ajuda una o el conjunt de les següents actuacions que hauran de realitzar les empreses en un o diversos dels seus centres:
  
1) Procedir a una avaluació mediambiental del centre respecte als següents aspectes:
  
- Avaluació, control i prevenció de les repercussions de l'activitat sobre els diversos components del medi ambient.
  
- Gestió, estalvi i elecció de l'energia.
  
- Gestió, estalvi, elecció i transport de matèries primeres; gestió i estalvi de l'aigua.
  
- Reducció, reciclatge, reutilització, transport i eliminació de residus.
  
- Avaluació, control i reducció del soroll dins i fora del centre.
  
- Selecció de nous processos de producció i canvis en aquests.
  
- Planificació de productes (disseny, envasament, transport, utilització i eliminació).
  
- Resultats i pràctiques mediambientals de contractistes, subcontractistes i subministradors.
  
- Prevenció i reducció dels abocaments accidentals al medi ambient.
  
- Procediments urgents en casos d'accidents mediambientals.
  
- Informació i formació del personal en temes mediambientals.
  
- Informació externa en els temes relacionats amb el medi ambient.
  
2) Elaborar i introduir un programa mediambiental per al centre, que tindrà com a objecte complir els compromisos continguts en la política mediambiental de la empresa en relació amb la millora contínua del comportament mediambiental. En particular, aquest programa considerarà:
  
- Activitats i objectius específics de l'empresa per a assegurar una millor protecció del medi ambient en un centre determinat.
  
- Mesures adoptades o previstes per a assolir els dits objectius.
  
- Terminis per a l'aplicació de les dites mesures.
  
3) Realitzar auditories ambientals als centres de què es tracte.
  
Aquestes auditories internes que permeten avaluar el funcionament de l'organització i l'eficàcia del sistema de gestió mediambiental, les faran els auditors de l'empresa o persones o organismes externs que actuen per compte de l'empresa.
  
Les auditories es duran a terme d'acord amb el que estableix el Reglament CEE número 1.836/1993.
  
4) Declaració mediambiental.
  
Després de la primera avaluació mediambiental i de la conclusió de cada auditoria o cicle d'auditoria per cada centre participant, es farà una declaració mediambiental, la qual es redactarà expressament per a informació del públic en forma resumida i comprensible, i s'hi podrà adjuntar la documentació tècnica.
  
Comprendrà els següents elements:
  
- Una descripció de les activitats de l'empresa en el centre considerat.
  
- Una valoració de tots els problemes mediambientals significatius.
  
- Un resum de dades quantitatives sobre l'emissió de contaminants, generació de residus, consum de matèries primeres, energia i aigua, soroll i altres aspectes mediambientals significatius, segons corresponga.
  
- Altres factors relacionats amb el rendiment mediambiental.
  
- Una presentació de la política, el programa i el sistema de gestió mediambiental de l'empresa aplicats en el centre de què es tracte.
  
- El termini fixat per a la presentació de la següent declaració.
  
5) Validació.
  
Les declaracions mediambientals realitzades per l'empresa hauran de ser validades per un verificador mediambiental acreditat, el qual haurà de ser independent de l'auditor del centre.
  
El verificador mediambiental validarà la declaració mediambiental, després de la prèvia comprovació que les polítiques, els programes, els sistemes de gestió, els procediments d'avaluació o auditoria mediambientals i les declaracions mediambientals compleixen els requisits del Reglament (CEE) núm. 1.836/1993, de 29 de juny.
  
Tercera. Àmbit d'aplicació
  
Únicament seran objecte de subvencions els programes, avaluacions, auditories, declaracions o verificacions ambientals realitzades en les pimes implantades a la Comunitat Valenciana.
  
Quarta. Quanties de les ajudes
  
4.1 Per a la realització d'avaluacions mediambientals, fins a un 60% de l'import de l'estudi.
  
- Per a l'elaboració del programa mediambiental, fins a un 60% del cost del programa.
  
- Si s'implanta un sistema de gestió mediambiental, fins a un 80% del projecte, que podrà ser del 100% en les activitats formatives del personal. En aquest cas, es requerirà una auditoria intermèdia. En el cas que siga un agent intern, es constatarà la seua independència. Si és un auditor extern, presentarà el seu currículum i experiència en el camp.
  
- Per a la realització de l'auditoria mediambiental del centre, fins a un 80% de l'import.
  
- Per a la declaració mediambiental, fins al 90% de l'import.
  
- Per a la validació mediambiental, fins al 90% de l'import.
  
4.2 En el cas que la quantia total de les subvencions sol·licitades siga superior al crèdit pressupostat indicat en l'article 1 d'aquesta ordre, la quantia que ha de percebre cada sol·licitant es reduirà proporcionalment en la quantitat que calga per a respectar el dit límit.
  
4.3 En cas que els sol·licitants hagueren percebut o tingueren reconegudes, d'altres administracions públiques o d'altres ens públics o privats, alguna altra subvenció pel mateix concepte, l'import de l'ajuda serà la diferència entre la percebuda o reconeguda i la que li corresponguera d'acord amb el que estableix aquesta ordre.
  
Cinquena. Sol·licituds i documentació
  
1. Les sol·licituds es formalitzaran en una instància degudament emplenada, segons el model que figura en l'annex II d'aquesta ordre, i seran dirigides a la directora general de Qualitat Ambiental.
  
- Les sol·licituds hauran d'indicar les actuacions que s'han de desenvolupar i el seu pressupost.
  
- Es podrà presentar la sol·licitud de subvenció d'actuacions iniciades durant aquest exercici pressupostari sempre que complisquen tots els requisits de la convocatòria.
  
- Els projectes podran tenir una duració superior a un exercici pressupostari, si l'activitat empresarial així ho requereix. En aquest cas, la comissió avaluadora podrà proposar la seua aprovació per a aquest exercici i supeditar el següent exercici a la dotació pressupostària i a una nova sol·licitud.
  
2. Els interessats podran emplenar les sol·licituds en el Registre General de la Conselleria de Medi Ambient, al carrer d'Arquitecte Alfaro, número 39 de València, així com en els seus serveis territorials situats a:
  
- Alacant, carrer de Churruca, 29
  
- Castelló, av. dels Germans Bou, 47
  
- València, carrer Gregori Gea, 27
  
o en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. El termini de presentació d'instàncies per a l'exercici de 1998 serà de 30 dies comptadors a partir de l'endemà de la publicació d'aquesta ordre en el Diari Oficial de la Generalitat Valenciana.
  
Anyalment es publicarà el termini de presentació d'instàncies per a les convocatòries d'exercicis posteriors.
  
4. L'admissió a tràmit d'una sol·licitud de subvenció no en generarà cap compromís de concessió.
  
5. Les sol·licituds hauran d'anar acompanyades de la següent documentació:
  
a) La que acredite la personalitat del sol·licitant:
  
Empresari individual: número d'identificació fiscal o document nacional d'identitat.
  
Persones jurídiques:
  
- Targeta d'identificació fiscal, CIF.
  
- Còpia compulsada de l'escriptura de constitució o modificació, si s'escau, o els estatuts de l'entitat o qualsevol altre document admissible en dret que n'acredite la personalitat.
  
- Quan es comparega o es firme la sol·licitud com a representant o apoderat, el poder notarial suficient o certificat de l'acta en què conste l'acord de sol·licitar les ajudes i nomenament del representant de l'entitat per a efectuar la seua gestió. La personalitat del representant s'acreditarà mitjançant el document nacional d'identitat.
  
b) Declaració de la voluntat de considerar el compliment de tots els requisits normatius sobre medi ambient i el compromís destinat a la millora contínua i raonable de la seua actuació mediambiental.
  
c) Memòria o projecte de les actuacions que s'han de realitzar.
  
d) Declaració, si s'escau, de les subvencions percebudes o reconegudes d'altres administracions públiques, o de qualsevol entitat pública o privada, pel mateix concepte, segons el model que figura en l'annex II
  
e) Imprés d'alta de tercers per a pagaments de la Generalitat Valenciana degudament emplenat i segellat per l'entitat bancària corresponent, segons el model que figura en l'annex II d'aquesta ordre.
  
Sisena. Valoració i tràmit
  
1. La valoració dels expedients, la realitzarà una comissió avaluadora, presidida per la directora general de Qualitat Ambiental i composta per la secretària general administrativa, o persona en qui hi delegue, la cap del Servei d'Impuls Tecnològic Mediambiental i un tècnic del Servei d'Impuls Tecnològic Mediambiental, tots ells de la Conselleria de Medi Ambient.
  
2. La comissió determinarà la subvenció que s'ha de concedir a cada beneficiari per aplicació dels percentatges establits en la base quarta. En el supòsit que el total de les subvencions reconegudes sobrepasse el crèdit pressupostari disponible, la comissió determinarà el coeficient aplicable per a la reducció proporcional d'aquelles fins a respectar el dit límit.
  
3. Una vegada formalitzats els actes d'instrucció corresponents, la comissió elevarà al conseller de Medi Ambient la proposta de concessió de subvencions, la qual contindrà les sol·licituds desestimades i el motiu de la desestimació, les sol·licituds estimades i l'import de l'ajuda concedida a cada beneficiari, tot indicant-hi els percentatges aplicables per a la seua determinació i, si s'escau, el coeficient de reducció proporcional aplicat per a respectar el límit de la consignació pressupostària.
  
4. La resolució definitiva dictada pel conseller serà publicada en el Diari Oficial de la Generalitat Valenciana.
  
5. Els beneficiaris de les subvencions podran renunciar-hi expressament en el termini de deu dies a partir de l'endemà de la publicació de la resolució de concessió.
  
Setena. Obligacions dels beneficiaris
  
Els beneficiaris de les subvencions hauran de:
  
1. Trobar-se en la situació que legitima la seua concessió.
  
2. Complir els requisits i condicions que comporta la concessió de l'ajuda.
  
3. Sotmetre's a les actuacions de control financer que corresponen a la Intervenció General en relació amb les subvencions i ajudes concedides.
  
4. Comunicar, en qualsevol moment de la vigència de l'expedient, altres ajudes sol·licitades o concedides per a la mateixa activitat per altres administracions públiques o per altres ens públics o privats.
  
5. Fer constar en tota informació o documentació pròpia de l'activitat que aquesta està subvencionada per la Conselleria de Medi Ambient.
  
Vuitena. Procediment de pagament
  
Per al cobrament de la subvenció, el beneficiari haurà de presentar, en el termini que establisca la resolució de concessió, la corresponent sol·licitud dirigida a la directora general de Qualitat Ambiental segons el model d'instància que figura en l'annex II d'aquesta ordre, acompanyada de la següent documentació:
  
- Justificació de les despeses efectuades mitjançant la presentació de les factures originals i d'una síntesi dels treballs. En el cas de la participació del personal propi, es justificarà mitjançant un certificat exprés i la presentació de factures i nòmines del personal intervinent.